คุณค่าบริษัท : PSH ไตรมาส 2/60 จะฟื้นตัวขึ้น
มีการวิเคราะห์กันว่า บริษัท พฤกษา โฮลดิ้ง จำกัด (มหาชน) หรือ PSH ช่วงไตรมาส 2 ปี 60 จะรายงานกำไรฟื้นตัวแข็งแกร่งจากไตรมาสก่อน โดยรายได้อสังหาฯ เพื่อขายที่เพิ่มสูงขึ้นถึง 36% จากไตรมาสก่อน มาอยู่ที่ 1.1 หมื่นล้านบาท มีปัจจัยขับเคลื่อนหลัก ได้แก่ ยอดขายโครงการแนวราบที่กระเตื้องขึ้น และการเริ่มโอนคอนโดขนาดใหญ่ 3 โครงการในไตรมาส 2 ปี 60
9 ก.ค. 2560

โดยมีโครงการ Tree Rio สถานีรถไฟฟ้าบางอ้อ (โครงการมูลค่ารวม 3.9 พันล้านบาท, จองแล้ว 87%), Plum Condo แจ้งวัฒนะ เฟส1 (โครงการมูลค่า 1.2 พันล้านบาท, จองแล้ว 99%), และ Chapter One Midtown (โครงการมูลค่า 1.9 พันล้านบาท, จองแล้ว 93%)
ทั้งนี้คาดยอดจองซื้อไตรมาส 2 ปี 60 จะอยู่ที่ 1.2 หมื่นล้านบาท (65% จากโครงการแนวราบ และ 35% จากโครงการคอนโด) ลดลง 7% จากไตรมาสก่อน แต่สูงขึ้น 4% จากงวดเดียวกันของปีก่อน โดยคาดยอดจองซื้อคอนโดที่เติบโตมากจะสามารถชดเชยยอดจองซื้อโครงการแนวราบที่ลดลงได้
ขณะที่คาดยอดจองซื้อในครึ่งแรกของปี 2560 จะคิดเป็นประมาณ 49% ของเป้าหมายทั้งปี 2560 ของ PSH ที่ 5.29 หมื่นล้านบาท (เติบโต 19%) อีกทั้งคาดยอดจองซื้อจะเติบโตดีต่อเนื่องที่ 13% จากงวดเดียวกันของปีก่อนในครึ่งหลังปีนี้ โดยประเมินยอดจองซื้อประมาณ 1.2-1.3 หมื่นล้านบาทต่อไตรมาส ในไตรมาส 3 ปี 60 และไตรมาส 4 ปี 60
ดังนั้นกำไรรายไตรมาสจะน่าดึงดูดมากในครึ่งหลังปี 2560 โดยคาดจะสามารถกลับมาเติบโตได้ทั้งจากงวดเดียวกันของปีก่อน และจากไตรมาสก่อน ในไตรมาส 3 ปี 60 และไตรมาส 4 ปี 60 โดยคาดรายได้จากโครงการแนวราบจะดีขึ้นได้ต่อเนื่อง หนุนโดยทั้งยอดขายแนวราบรอรับรู้รายได้และฐานต่ำในครึ่งปีแรก อีกทั้งจะเริ่มรับรู้รายได้จากโครงการคอนโด Plum condo ทั้งสามแห่ง ในครึ่งหลังของปี 2560 มูลค่ารวม 6.8 พันล้านบาท ที่สถานีรถไฟฟ้าสายสีม่วงติดห้างเซ็นทรัล, แจ้งวัฒนะ เฟส 2 และโชคชัย 4
อีกทั้งบริษัทประสบความสำเร็จในการเปิดตัวโครงการคอนโดระดับบนสองโครงการในครึ่งแรกของปี 2560 (มูลค่ารวม 3.5 พันล้านบาท, จองเต็มแล้ว) อีกทั้งบริษัทได้เตรียมที่ดินไว้สำหรับโครงการระดับบนอื่น ๆ อีก เพิ่มเติม ที่จะเปิดในครึ่งหลังของปี 2560 (ทำเลทองย่านพญาไท, ปฎิพัทธ์, และเอกมัย)
นอกเหนือจากนี้ บริษัทมีแผนจะเปิดโครงการแนวราบระดับบนอีก 2-3 โครงการ คาดว่าในช่วงปลายปี 2560 และต้นปี 2561 อีกด้วย สำหรับปี 2560 นั้น มูลค่ายอดจองซื้อของโครงการระดับบน คาดจะมีมูลค่ารวมอย่างน้อย 8 พันล้านบาท (สูงกว่าเป้าหมายบริษัทตอนต้นปีนี้ที่ 4 พันล้านบาทอยู่อย่างมีนัยสำคัญ) หรือคิดเป็น 15% ของเป้าหมายยอดจองซื้อรวมในปี 2560 นี้โดยคอนโดระดับบนนั้น
ทำให้คาดมีอัตรากำไรขั้นต้นสูงกว่าค่าเฉลี่ยของบริษัทในปัจจุบัน (เนื่องจากบริษัทได้ต้นทุนที่ดินที่ราคาไม่แพง ซึ่งได้ซื้อไว้ก่อนหน้านี้เป็นเวลา 1-2 ปี) โดยโครงการระดับบนนั้นจะสามารถเริ่มทยอยโอนได้อย่างมีนัยสำคัญในปี 2562 เป็นต้นไป และเป็นแรงหนุนผลประกอบการในระยะยาวของบริษัทได้ โดย PSH มีแผนระยะยาวที่จะมีรายได้จากโครงการระดับบนในสัดส่วน 30% ของรายได้ทั้งหมด
ในขณะที่นักวิเคราะห์บล.บัวหลวง แนะนำ “ซื้อเก็งกำไร” ราคาเป้าหมาย 23.60 บาทต่อหุ้น
…
ผู้ถือหุ้นรายใหญ่
รายชื่อกรรมการ